**Mergi, calule**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aseară-un cal mi s-a oprit la poartă

Cu aripile frânte împrejur

El s-a smucit şi s-a desprins din coardă

De infinitul cercului sătul.

Grăbeşte-te, mi-a zis, e seară

Şi prin pustiul umbrelor vom trece

Să bem acum pentru întâia oară

Zăpada duhurilor rece.

Și-o să ajungem la cerescul mire

În lumea-aceea atât de-ndepărtată

Trecând prin moarte înspre nemurire

Uitând c-am fost din lut vreodată.

Vom întâlni pe cei plecaţi nainte

Prin rai plutind cu aripi de lumine

Și înviaţi din sfinte oseminte

Cu nimb pe cap de aure divine.

E drumul lung şi-i calea-ntunecoasă

N-am terminat ce-aş fi dorit să spun

Şi lumea-aceasta-i tragic de frumoasă

Mergi, calule, nu-s gata, mai rămân.